**הרהורים על אמונה חילונית**

* "האמונה מאירה את כל מחשכי נפשו של האדם"
* "הידע לעולם יהיה סופי, אבל הלא לא ידוע לעולם יהיה אין סופי" (קארל פופר)
* "המלחמה היא ממלכת אי הוודאות"(סון טסו)
* "היכן שנגמרת הידיעה שלנו מתחילה האמונה"

אמונה יכולה להתייחס לדרך בה אנו חושבים שדברים צריכים להתקיים, לדרך בה אנו מניחים שאדם מרגיש וחושב, בניסיון לחזות "מה יילד יום" ועוד...

האמונה בכוח עליון, על כל רבדיה, יכולה "להאיר את מחשכי הנפש" ואוסיף גם את "מחשכי" אי הוודאות של העולם. האמונה שקיים כוח אשר דואג לסדר הקוסמי ולפיכך גם לסדר ולקיום האישי, הבנה ש"מה שיקרה אמור לקרות והוא לטובה" – יכולה לנסוך בנו תחושת וודאות, שלווה והשלמה...

האמונה החילונית (מדעית) גורסת שבשביל לדעת שמשהו קיים צריך הוכחות - ומאחר שנתקשה להוכיח מדעית שקיים כוח עליון או שקיימת משמעות לחיים – ניתן להניח (ובטח שלא יהיה זה מופרך) ששניהם לא קיימים.

אל תוך "אפלולית קיום" שכזה יכול רק אור אחד להאיר - אור פנימי... משהו מתוכנו צריך להאיר ולנסוך את אותה וודאות, שלווה והשלמה שקיומה של משמעות ו/או קיומו של כוח עליון היה מקנה.

אינני יודע אם קיים כוח עליון, והאם יש משמעות לחיים או אין. על כן אני בוחר לבסס את אמונתי על דבר אחר. נקודת המוצא שלי, בהכללה, היא שאין משמעות לחיים של כולנו, יכולה להיות משמעות לחיים שכל אדם נותן לחייו שלו. אני מוצא בעצם ההבנה הזו שלווה, וודאות והשלמה. כי היא משוחררת וחפה מכל מטרה וכוונה. כמו "חופש גדול" של הקיום – ללא מחוייבות, ללא פיקוח וללא צורך לתת דין וחשבון. ההבנה שבאה מיד לאחר ה"יציאה לחופש" היא, שאני בוחר כיצד לחשוב על הקיום וכיצד להרגיש כלפיו. האמונה או ההבנה שאין משמעות, משחררת מכול לחץ, ומאפשרת לי לבחור **בעצמי** את החיים שאני רוצה לחיות. אני בוחר את הסרט/ספר של חיי, אני מספר לעצמי את הסיפור, ולא אף אחד אחר.

על פי הכתוב מעלה, יהיה זה מזוכיזם טהור, לספר לעצמי את סיפור חיי בצורה שאינה טובה בעיני.

דווקא מתוך ההבנה שאין משמעות, אני שואב את הוודאות, השלווה וההשלמה... ("חופש גדול" אמרנו).. "חוסר התכלית" יכול במחשבה ראשונה להלחיץ, אך במחשבה שנייה היא יכולה מאוד להרגיע. הדבר דומה לאדם טובע שאינו יודע לשחות, הנלחם בכל כוחו להישאר מעל המים, כשלפתע מבין שהוא יכול פשוט לעמוד – המים רדודים דיים.

אני חושב שגישה כזו אינה בהכרח מביאה לחוסר מוטיבציה ולחוסר מעש, היא יכולה להוביל ללקיחת אחריות וחירות אמיתית – כי אנחנו יכולים לכוון את חיינו ולספר לעצמנו את סיפור חיינו בצורה שנהיה שלמים איתה. ואם הסיפור שבחרנו אינו לוקח אותנו לכיוון הזה, אז ניתן פשוט להחליף דיסקט, להחליף את הסרט, לספר סיפור שונה.

לעניין ההשלמה; אני מניח ומאמין ש"הכול קורה לטובה", אבל לא בגלל שיש מכוון או תוכנית גדולה ואנחנו פשוט כנראה עדיין לא מבינים אותה... אלא כיוון שאין טעם לספר לעצמנו סיפור אחר. יהיה זה בבחינת בזבוז אנרגיה. אם משהו כבר התרחש, ולא ניתן לשנותו, מין ההיגיון לקבלו, כי מה הטעם באופציות האחרות.

לעומת זאת, אם מתרחש משהו שאנחנו לא מרוצים ממנו, רצוי לשנותו ולנסות לשפרו, אם זאת בחירתנו. במידה ויש לנו חצי כוס מלאה, ניתן לנסות למלאה, אבל אם לא ניתן, כדאי לנו להיות אנשי חצי הכוס המלאה ולא הריקה ("להסתכל על חצי הכוס המלאה), כי אם לא, אנחנו "זורקים" זמנים שהיו יכולים להיות טובים עבורנו.

אמונה לעיתים קרובות מתורגמת לדת (חוקים, מצוות הלכות, טכסים וכו...), מאחר והרעיונות גדולים ואמורפים בעוד החיים עצמם קטנים, גשמיים ומעשיים, אנחנו זקוקים לחיבור בין הרעיונות למעשה. החיבור בין הרעיון למעשה (בכל הקשור לאלוהים כזה או אחר) מתבטא בדת. בשבילי החיבור בין האמונה החילונית למעשים מתאפשרת דרך המדיטציה. בתרגול של מדיטציה, אדם יכול בין השאר, לנקות את "דף הנייר" שעליו הוא כותב את סיפורו או לכבות לרגע את הסרט שרץ על גבי מסך תודעתו. להתחבר לראשוניות ולבסיס של הקיום, ע"מ שיוכל, בין השאר, לקרוא בבהירות וללא "קשקושים" את הסיפור שהוא עתיד לספר.